KIRJALLINEN KYSYMYS E-2671/02

esittäjä(t): Stavros Xarchakos (PPE-DE) komissiolle

(24. syyskuuta 2002)

Aihe: Kulttuuriperinnön tuhoutuminen ja vainot Imvrosilla ja Tenedosilla

Imvrosin ja Tenedosin saarilla syntyneiden ja siellä vielä vastikään asuneiden kristittyjen esittämien syytösten mukaan tuhannet saarten kristityt asukkaat ovat joutuneet jättämään kotinsa, ja saarten kirkot on ryöstetty ja muutettu moskeijoiksi. Nämä saaret kuuluvat nykyään Turkille. Mainittakoon, että yksistään Imvrosilla asui vuoteen 1964 saakka 9 000 kristittyä ja nykyään alle 200 heihin kohdistetun kaikenlaisen vainon vuoksi, tuhansien Turkista saarelle siirrettyjen uudisasukkaiden vuoksi ja pitkiä rangaistuksia kärsiville vangeille tarkoitettujen avoimien vankiloiden käyttöönoton vuoksi. Mainittakoon myös, että Lausannen sopimuksessa, jonka Turkki on virallisesti allekirjoittanut ja jolla on säädelty Kreikan ja Turkin välisiä suhteita vuodesta 1923 alkaen, edellytetään näille kahdelle saarelle erityisiä itsehallinto-oikeuksia, joita Turkki ei kuitenkaan ole koskaan suostunut myöntämään.

Pyydän komissiota vastaamaan seuraaviin kysymyksiin viittaamatta jälleen kerran yleisesti tarpeeseen rohkaista Kreikkaa ja Turkkia ystävällisiin suhteisiin. Mikä on komission kanta Turkin tapaan panna Lausannen sopimus täytäntöön? Onko komissio tietoinen Imvrosin ja Tenedosin kulttuuriaarteiden ryöstelystä ja tuhoamisesta? Miten komissio suhteutuu Imvrosin ja Tenedosin kristittyihin kohdistuvaan uskonnolliseen painostukseen ja vainoihin?

Günter Verheugenin komission puolesta antama vastaus

(4. marraskuuta 2002)

Vuoden 1923 Lausannen sopimuksen täytäntöönpanon valvonta ei kuulu komission toimivallan piiriin. Arvioidessaan ehdokasmaitten edistymistä liittymisehtojen täyttämisessä komissio seuraa kuitenkin tarkasti etnisten ja uskonnollisten vähemmistöjen tilannetta Turkissa. Ehdokasmaana Turkin on noudatettava Kööpenhaminassa sovittuja poliittisia edellytyksiä, muun muassa ihmisoikeuksien kunnioittamista ja vähemmistöjen suojelua.

Komissio on 9. lokakuuta 2002 esittämässään säännönmukaisessa kertomuksessa todennut, että muut kuin islaminuskoiset uskonnolliset yhdyskunnat, sekä Lausannen sopimuksessa mainitut (nimitäin kreikkalaiset, armenialaiset ja juutalaiset) että muut, ovat kohdanneet ongelmia erityisesti oikeudellisen henkilöllisyyden ja omistusoikeuden puuttumisen vuoksi. Eräissä tapauksissa omaisuutta on takavarikoitu ja toisissa omaisuus on vaarassa.

Joidenkin omistusoikeuteen liittyvien ongelmien ratkaisemiseksi Turkin parlamentin elokuussa 2002 hyväksymä uudistuspaketti sallii eräiden ehtojen täyttyessä tiettyjen muiden kuin islaminuskoisten vähemmistöjen hankkia, myydä ja rekisteröidä omaisuutta.

Komissio on kuitenkin tietoinen siitä, että uudistuspaketin säännökset eivät ratkaise uskonnollisten vähemmistöjen kaikkia omistusoikeuteen liittyviä ongelmia. Erityisesti tietyillä sellaisilla vähemmistöjen instituutioilla, joiden hallintoa Turkin viranomaiset eivät tunnusta, voi olla ongelmia omaisuuden rekisteröinnissä. Raporttien mukaan tämä koskee useita kreikkalaiskatolisia instituutioita, parlamentin jäsenen mainitsemilla Imvrosin ja Tenedosin saarilla sijaitsevat instituutiot mukaan luettuina.

Komissio jatkaa kaiken Turkin vähemmistöjen tilanteeseen liittyvän kehityksen tarkkaa seurantaa Kööpenhaminassa sovittujen poliittisten edellytysten pohjalta.

Komissio edellyttää, että Turkki pyrkii jatkuvasti noudattamaan liittymiskumppanuussopimuksen tavoitteita, näiden joukossa myös keskipitkän aikavälin tavoitetta uskonnonvapauden toteutumisedellytysten edelleen kehittämisestä.